Skole rou ná matrieks se doodChristopher Kupfer (Foto: Facebook/ Hoërskool Bekker) Twee matriekleerders het in die pylvak van matriek hul eie lewe geneem. Die Hoërskool Bekker in Magaliesburg het sy hartseer uitgespreek ná die dood van Christopher Kupfer, ŉ matriekleerder aan dié skool. Panyaza Lesufi, LUR vir onderwys in Gauteng, het in ŉ verklaring gesê Kupfer (19) het homself Sondag om die lewe gebring. Volgens Lesufi het Kupfer ŉ brief agtergelaat wat deel van die polisie se geregtelike doodsondersoek sal uitmaak. Hoërskool Bekker het in ŉ verklaring op Facebook sy medelye met die seun se familie betuig. “Mag God julle onderskraag in die tyd van rou. Julle is in Bekker se gebede,” lui die inskrywing. Medelye stroom sedertdien in. “Hy was so [ŉ] opregte, mooi kind en het sulke mooi toekomsplanne gehad,” skryf ŉ Facebook-gebruiker. ŉ Soortgelyke tragedie het die afgelope week ook die Phahama Secondary School in Randfontein aan die Wes-Rand getref toe ŉ matriekmeisie (17) Donderdag haar eie lewe geneem het nadat sy glo haar nuwe selfoon verloor het en te bang was om haar ouers daarvan te vertel. Die skoolmeisie se identiteit is nie bekend gemaak nie. Phahama Secondary kon ook nie vir kommentaar bereik word nie. Lesufi het sy medelye met albei se families betuig. “Geen woorde is genoeg om ons hartseer uit te spreek oor die verlies van ons leerders nie. Ons hoop dat die gesinne berusting sal vind in die wete dat ons ook hul verlies deel,” het die LUR gesê. Die departement het beraders aan albei skole verskaf. Die laaste vraestel van die Nasionale Senior Sertifikaat (NSS)-eksamen word op 28 November geskryf. Lesufi moedig leerders aan om in die tyd op hul onderrig te fokus en hul te weerhou van dinge wat ŉ negatiewe uitwerking op hul studies kan hê.